Document ID: 32005R1277

ΚΑΝΟΝΙΣΜΌΣ (ΕΚ) αριθ. 1277/2005 ΤΗΣ ΕΠΙΤΡΟΠΉΣ
της 27ης Ιουλίου 2005
για τη θέσπιση κανόνων εφαρμογής του κανονισμού (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου περί των προδρόμων ουσιών των ναρκωτικών καθώς και του κανονισμού (ΕΚ) αριθ. 111/2005 του Συμβουλίου για τη θέσπιση κανόνων παρακολούθησης του εμπορίου προδρόμων ουσιών των ναρκωτικών μεταξύ της Κοινότητας και τρίτων χωρών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών (1), και ιδίως το άρθρο 14 στοιχεία α) και στ),
τον κανονισμό (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου προδρόμων ουσιών ναρκωτικών μεταξύ της Κοινότητας και τρίτων χωρών (2), και ιδίως το άρθρο 6 παράγραφος 1 τρίτο εδάφιο, το άρθρο 7 παράγραφος 2, το άρθρο 8 παράγραφος 2, το άρθρο 9 παράγραφος 2, το άρθρο 11 παράγραφοι 1 και 3, το άρθρο 12 παράγραφος 1 τρίτο εδάφιο και τα άρθρα 19 και 28,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 3677/90 του Συμβουλίου, της 13ης Δεκεμβρίου 1990, για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών (3), ο οποίος εφαρμόστηκε με τον κανονισμό (ΕΟΚ) αριθ. 3769/92 της Επιτροπής, της 21ης Δεκεμβρίου 1992, για την εφαρμογή και τροποποίηση του κανονισμού (ΕΟΚ) αριθ. 3677/90 του Συμβουλίου για τη θέσπιση μέτρων για την πρόληψη της διοχέτευσης ορισμένων ουσιών στην παράνομη παρασκευή ναρκωτικών και ψυχοτρόπων ουσιών (4), έχει αντικατασταθεί από τον κανονισμό (ΕΚ) αριθ. 111/2005. Τα μέτρα εφαρμογής που περιλαμβάνονται στον κανονισμό (ΕΟΚ) αριθ. 3769/92 πρέπει να εναρμονιστούν με τους νέους κανόνες που προβλέπονται στον κανονισμό (ΕΚ) αριθ. 111/2005. Συνεπώς, πρέπει να καταργηθεί ο κανονισμός (ΕΟΚ) αριθ. 3769/92.
(2)
Ο κανονισμός (ΕΚ) αριθ. 273/2004 περί των πρόδρομων ουσιών των ναρκωτικών, ο οποίος αντικαθιστά την οδηγία 92/109/ΕΟΚ του Συμβουλίου (5), εναρμονίζει τις διατάξεις σχετικά με την εμπορία ορισμένων ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών στο εσωτερικό της Κοινότητας. Για τη διευκόλυνση της ομαλής λειτουργίας της εσωτερικής αγοράς, όσον αφορά το εμπόριο προδρόμων ουσιών των ναρκωτικών, είναι απαραίτητο να εναρμονιστούν σε κοινοτικό επίπεδο οι διατάξεις οι σχετικές με την αίτηση χορήγησης έγκρισης, τη χορήγηση ή την άρνηση χορήγησης έγκρισης και την αναστολή ή την ανάκλησή της.
(3)
Είναι ιδιαίτερα σημαντικό να μην γίνεται αντικανονική αφαίρεση των ουσιών της κατηγορίας 1 και, συνεπώς, οι εγκαταστάσεις της επιχείρησης, στις οποίες αποθηκεύονται και χρησιμοποιούνται οι ουσίες της κατηγορίας αυτής, πρέπει να προστατεύονται έναντι της εν λόγω αντικανονικής αφαίρεσης.
(4)
Πρέπει να καθοριστούν με μεγαλύτερη ακρίβεια οι τύποι των επιχειρήσεων που συμμετέχουν στο ενδοκοινοτικό εμπόριο και μπορούν να επωφεληθούν ειδικών εγκρίσεων και καταχωρήσεων. Πρέπει, επίσης, να καθοριστούν οι περιπτώσεις στις οποίες οι επιχειρήσεις που συμμετέχουν στο εμπόριο μεταξύ της Κοινότητας και των τρίτων χωρών μπορούν να απαλλάσσονται από τις υποχρεώσεις έγκρισης και καταχώρησης.
(5)
Οι διατάξεις που διέπουν τις προϋποθέσεις χορήγησης εγκρίσεων και τις υποχρεώσεις κοινοποίησης των επιχειρήσεων που συμμετέχουν στο ενδοκοινοτικό εμπόριο και στο εμπόριο μεταξύ της Κοινότητας και των τρίτων χωρών, πρέπει να είναι κατά το δυνατόν οι ίδιες.
(6)
Πρέπει να θεσπιστούν διατάξεις που θα επιτρέπουν να ελέγχονται οι νόμιμοι σκοποί όλων των αποστολών προδρόμων ουσιών ναρκωτικών που εισέρχονται στο κοινοτικό τελωνειακό έδαφος, συμπεριλαμβανομένων των αποστολών με διαμετακόμιση και μεταφόρτωση, καθώς και των ευαίσθητων περιοχών, όπως των κοινοτικών ελεύθερων ζωνών.
(7)
Είναι απαραίτητο να καθοριστούν ειδικές διαδικασίες όσον αφορά τις άδειες εισαγωγής για την παρακολούθηση των επιμέρους εισαγωγών των ουσιών της κατηγορίας 1, με σκοπό την έγκαιρη πρόληψη της εκτροπής τους, και ιδίως την αντιμετώπιση του ολοένα και πιο ανησυχητικού προβλήματος των διεγερτικών τύπου αμφεταμινών.
(8)
Χάρη στη θέσπιση λεπτομερών κανόνων γνωστοποίησης πριν από την εξαγωγή, θα καταστεί δυνατή η προσαρμογή της διαβίβασης πληροφοριών και του αναγκαίου τύπου απάντησης στον ευαίσθητο χαρακτήρα των συγκεκριμένων εξαγόμενων προϊόντων. Για να λειτουργήσει αποτελεσματικά το σύστημα γνωστοποίησης πριν από την εξαγωγή και χορήγησης άδειας εξαγωγής, οι προσπάθειες πρέπει καταρχήν να επικεντρωθούν στις αποστολές υψηλού κινδύνου. Με τη θέσπιση λεπτομερών κανόνων για την απλουστευμένη χρήση της γνωστοποίησης πριν από την εξαγωγή και για τη χορήγηση άδειας εξαγωγής με απλουστευμένη διαδικασία, θα μειωθεί ο διοικητικός φόρτος για τα χημικά προϊόντα μαζικής και νόμιμης συνήθους χρήσης.
(9)
Για την αποτελεσματική παρακολούθηση του εμπορίου, τα κράτη μέλη πρέπει να επιτρέπουν στις αρμόδιες αρχές να εκτελούν αποτελεσματικά τα καθήκοντά τους και να ανταλλάσσουν πληροφορίες μεταξύ τους.
(10)
Για τον καλύτερο συντονισμό της παρακολούθησης των προδρόμων ουσιών των ναρκωτικών, τα κράτη μέλη πρέπει να παρέχουν τακτικά στην Επιτροπή πληροφορίες σχετικά με την πρόληψη της εκτροπής των εν λόγω προδρόμων ουσιών.
(11)
Ο παρών κανονισμός πρέπει να εφαρμοστεί από την ίδια ημερομηνία εφαρμογής των κανονισμών (ΕΚ) αριθ. 273/2004 και (ΕΚ) αριθ. 111/2005.
(12)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής προδρόμων ουσιών ναρκωτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Ο παρών κανονισμός θεσπίζει κανόνες για την εφαρμογή των κανονισμών (ΕΚ) αριθ. 273/2004 και (ΕΚ) αριθ. 111/2005 σε ό,τι αφορά τον αρμόδιο υπάλληλο, τη χορήγηση έγκρισης στις επιχειρήσεις και την καταχώρησή τους, την παροχή πληροφοριών, τη γνωστοποίηση πριν από την εξαγωγή και τη χορήγηση αδειών εισαγωγής και εξαγωγής στον τομέα των προδρόμων ουσιών των ναρκωτικών.
Άρθρο 2
Για τους σκοπούς του παρόντος κανονισμού, εκτός από τους ορισμούς που περιλαμβάνονται στους κανονισμούς (ΕΚ) αριθ. 273/2004 και (ΕΚ) αριθ. 111/2005, ως «εγκαταστάσεις της επιχείρησης» νοούνται τα κτίρια και συγχρόνως η έκταση που καταλαμβάνει μια επιχείρηση σε μια συγκεκριμένη τοποθεσία.
ΚΕΦΑΛΑΙΟ II
ΑΡΜΟΔΙΟΣ ΥΠΑΛΛΗΛΟΣ
Άρθρο 3
Οι επιχειρήσεις που συμμετέχουν σε δραστηριότητες εισαγωγής, εξαγωγής ή δραστηριότητες μεσαζόντων, όπως αναφέρονται στο άρθρο 2 του κανονισμού (ΕΚ) αριθ. 111/2005, οι οποίες αφορούν διαβαθμισμένες ουσίες της κατηγορίας 1 ή 2, ορίζουν έναν υπάλληλο αρμόδιο για το εμπόριο διαβαθμισμένων ουσιών, κοινοποιούν στις αρμόδιες αρχές το ονοματεπώνυμο και άλλα στοιχεία του εν λόγω υπαλλήλου και τις ενημερώνουν πάραυτα για οποιαδήποτε μεταγενέστερη μεταβολή των στοιχείων αυτών.
Άρθρο 4
Ο αρμόδιος υπάλληλος, που αναφέρεται στο άρθρο 3, μεριμνά ώστε οι εισαγωγές, οι εξαγωγές ή οι δραστηριότητες μεσαζόντων να πραγματοποιούνται σύμφωνα με τις σχετικές νομικές διατάξεις και εξουσιοδοτείται να εκπροσωπεί την επιχείρηση και να λαμβάνει όλες τις αποφάσεις που απαιτούνται για την εκτέλεση του καθήκοντος αυτού.
ΚΕΦΑΛΑΙΟ III
ΕΓΚΡΙΣΗ ΚΑΙ ΚΑΤΑΧΩΡΗΣΗ ΕΠΙΧΕΙΡΗΣΕΩΝ
Άρθρο 5
1. Για την απόκτηση έγκρισης σύμφωνα με το άρθρο 3 παράγραφος 2 του κανονισμού (ΕΚ) αριθ. 273/2004, η ενδιαφερόμενη επιχείρηση πρέπει να υποβάλει γραπτή αίτηση.
Η αίτηση πρέπει να περιλαμβάνει τα ακόλουθα:
α)
το πλήρες όνομα και την πλήρη διεύθυνση του αιτούντος·
β)
το πλήρες όνομα του αρμόδιου υπαλλήλου·
γ)
την περιγραφή της θέσης και των καθηκόντων του αρμόδιου υπαλλήλου·
δ)
την πλήρη διεύθυνση των εγκαταστάσεων της επιχείρησης·
ε)
την περιγραφή όλων των χώρων αποθήκευσης, παραγωγής, παρασκευής και μεταποίησης των διαβαθμισμένων ουσιών·
στ)
πληροφορίες που δείχνουν ότι έχουν ληφθεί κατάλληλα μέτρα έναντι της αντικανονικής αφαίρεσης των διαβαθμισμένων ουσιών από τους χώρους που απαριθμούνται στο στοιχείο ε)·
ζ)
την ονομασία και τον κωδικό ΣΟ των διαβαθμισμένων ουσιών, όπως αναφέρονται στο παράρτημα Ι του κανονισμού (ΕΚ) αριθ. 273/2004·
η)
στην περίπτωση μείγματος ή φυσικού προϊόντος:
i)
την ονομασία του μείγματος ή του φυσικού προϊόντος·
ii)
την ονομασία και τον κωδικό ΣΟ των διαβαθμισμένων ουσιών στο μείγμα ή το φυσικό προϊόν, όπως αναφέρονται στο παράρτημα Ι του κανονισμού (ΕΚ) αριθ. 273/2004·
iii)
το ανώτατο ποσοστό των διαβαθμισμένων αυτών ουσιών στο μείγμα ή το φυσικό προϊόν·
θ)
περιγραφή του προβλεπόμενου τύπου των πράξεων που αναφέρονται στο άρθρο 3 του κανονισμού (ΕΚ) αριθ. 273/2004·
ι)
ακριβές επικυρωμένο αντίτυπο του σχετικού μητρώου επιχειρήσεων ή δραστηριοτήτων, όπου είναι απαραίτητο·
ια)
πιστοποιητικό καλής διαγωγής του αιτούντος και του αρμόδιου υπαλλήλου, ή άλλο έγγραφο από το οποίο να προκύπτει ότι αυτοί παρέχουν τα απαραίτητα εχέγγυα για την ορθή διενέργεια των πράξεων, όπως αρμόζει.
Κατόπιν αιτήσεως των αρμοδίων αρχών, ο αιτών τους επιτρέπει την πρόσβαση σε κάθε σχετικό πρόσθετο έγγραφο ή πληροφορία.
2. Η παράγραφος 1 εφαρμόζεται στις εγκρίσεις που αναφέρονται στο άρθρο 6 παράγραφος 1 του κανονισμού (ΕΚ) αριθ. 111/2005.
Για τους σκοπούς της παραγράφου 1 στοιχείο ε), η αίτηση περιλαμβάνει περιγραφή όλων των χώρων αποθήκευσης, επεξεργασίας, μεταποίησης, συνήθων εργασιών και χρησιμοποίησης των διαβαθμισμένων ουσιών.
Για τους σκοπούς της παραγράφου 1 στοιχείο ζ) και στοιχείο η) σημείο ii), παρατίθεται η ονομασία καθώς και ο κωδικός ΣΟ των διαβαθμισμένων ουσιών, όπως αναφέρονται αυτές στο παράρτημα του κανονισμού (ΕΚ) αριθ. 111/2005.
Για τους σκοπούς της παραγράφου 1 σημείο i), παρατίθεται περιγραφή του προβλεπόμενου τύπου των πράξεων που αναφέρονται στο άρθρο 6 παράγραφος 1 του κανονισμού (ΕΚ) αριθ. 111/2005.
Άρθρο 6
Οι επιχειρήσεις λαμβάνουν όλα τα κατάλληλα μέτρα για την προστασία των εγκαταστάσεών τους έναντι της αντικανονικής αφαίρεσης των διαβαθμισμένων ουσιών που απαριθμούνται στην κατηγορία 1.
Άρθρο 7
1. Η αρμόδια αρχή λαμβάνει απόφαση σχετικά με την αίτηση χορήγησης έγκρισης που αναφέρεται στο άρθρο 5, εντός προθεσμίας 60 εργάσιμων ημερών από την ημερομηνία παραλαβής της αίτησης.
Σε περίπτωση ανανέωσης της έγκρισης, η απόφαση λαμβάνεται εντός προθεσμίας 30 εργάσιμων ημερών.
2. Η αρμόδια αρχή μπορεί να αναστείλει τις περιόδους που αναφέρονται στην παράγραφο 1, ώστε να μπορέσει ο αιτών να παράσχει τις τυχόν πληροφορίες που λείπουν. Στην περίπτωση αυτή, η αναστολή αρχίζει από την ημερομηνία κατά την οποία η αρμόδια αρχή πληροφορεί τον αιτούντα σχετικά με την ανάγκη παροχής των πληροφοριών που λείπουν.
3. Η έγκριση δύναται να καλύπτει τις πράξεις που αναφέρονται στον κανονισμό (ΕΚ) αριθ. 273/2004 και στον κανονισμό (ΕΚ) αριθ. 111/2005.
4. Οι αρμόδιες αρχές χορηγούν την έγκριση βάσει του υποδείγματος που περιλαμβάνεται στο παράρτημα Ι.
5. Οι αρμόδιες αρχές δύνανται να χορηγούν δύο είδη εγκρίσεων:
α)
έγκριση που καλύπτει όλες τις διαβαθμισμένες ουσίες και όλες τις πράξεις ανά εγκατάσταση επιχείρησης·
β)
έγκριση που καλύπτει όλες τις διαβαθμισμένες ουσίες και όλες τις πράξεις ανά κράτος μέλος.
Άρθρο 8
1. Υπό την προϋπόθεση ότι δεν θίγονται τα μέτρα που θεσπίζονται βάσει του άρθρου 10 του κανονισμού (ΕΚ) αριθ. 273/2004, οι αρμόδιες αρχές αρνούνται τη χορήγηση έγκρισης, αν δεν πληρούνται οι όροι που καθορίζονται στο άρθρο 5 παράγραφος 1 του παρόντος κανονισμού, ή εφόσον υπάρχουν βάσιμες υπόνοιες ότι οι διαβαθμισμένες ουσίες προορίζονται για την παράνομη παρασκευή ναρκωτικών ή ψυχοτρόπων ουσιών.
2. Με την επιφύλαξη του άρθρου 5 παράγραφος 2, η παράγραφος 1 του παρόντος άρθρου εφαρμόζεται στις αιτήσεις που υποβάλλονται δυνάμει του κανονισμού (ΕΚ) αριθ. 111/2005 και υπό την προϋπόθεση ότι δεν θίγονται τα μέτρα που θεσπίζονται βάσει του άρθρου 26 παράγραφος 3 του εν λόγω κανονισμού.
Άρθρο 9
Στην περίπτωση του εμπορίου μεταξύ της Κοινότητας και των τρίτων χωρών που αναφέρονται στον κανονισμό (ΕΚ) αριθ. 111/2005, οι αρμόδιες αρχές δύνανται είτε να περιορίσουν τη διάρκεια ισχύος της έγκρισης σε τρία το πολύ χρόνια είτε να επιβάλουν στις επιχειρήσεις την υποχρέωση να αποδεικνύουν σε τακτά διαστήματα, που δεν υπερβαίνουν τα τρία χρόνια, ότι εξακολουθούν να πληρούνται οι όροι υπό τους οποίους τους χορηγήθηκε η έγκριση.
Δεν θίγεται η ισχύς των εγκρίσεων που χορηγήθηκαν πριν από την έναρξη ισχύος του κανονισμού (ΕΚ) αριθ. 111/2005.
Άρθρο 10
1. Η έγκριση δεν μεταβιβάζεται.
2. Σύμφωνα με το άρθρο 5, ο κάτοχος της έγκρισης πρέπει να υποβάλλει αίτηση για νέα έγκριση, εφόσον προβλέπονται τα ακόλουθα:
α)
να προστεθεί μια διαβαθμισμένη ουσία·
β)
να αρχίσει η διενέργεια μιας νέας πράξης·
γ)
να μεταφερθούν οι εγκαταστάσεις της επιχείρησης, στις οποίες διενεργούνται οι πράξεις.
Στις περιπτώσεις αυτές, η ήδη υπάρχουσα έγκριση παύει να ισχύει κατά την πρώτη χρονικά από τις ακόλουθες ημερομηνίες:
i)
κατά την ημερομηνία λήξης ισχύος, εφόσον έχει οριστεί διάρκεια ισχύος βάσει του άρθρου 9 του παρόντος κανονισμού ή βάσει του άρθρου 3 παράγραφος 5 του κανονισμού (ΕΚ) αριθ. 273/2004·
ii)
κατά την ημερομηνία έναρξης ισχύος της νέας έγκρισης.
3. Σε περίπτωση μεταβολής των πληροφοριών που παρέχονται σύμφωνα με το άρθρο 5, με εξαίρεση τις πληροφορίες που αναφέρονται στην παράγραφο 2 του παρόντος άρθρου, και ιδίως του ονόματος του αρμόδιου υπαλλήλου, ο κάτοχος της έγκρισης ενημερώνει σχετικά τις αρμόδιες αρχές, εντός δέκα εργάσιμων ημερών από την ημερομηνία της εν λόγω μεταβολής.
Αν, μετά τη μεταβολή αυτή, εξακολουθούν να πληρούνται οι όροι που αναφέρονται στο άρθρο 5, οι αρμόδιες αρχές τροποποιούν αναλόγως την έγκριση.
4. Οι κάτοχοι εγκρίσεων οφείλουν να επιστρέφουν στις αρμόδιες αρχές τις εγκρίσεις που δεν ισχύουν πλέον.
5. Η παράγραφος 2 εφαρμόζεται στις εγκρίσεις που εκδόθηκαν πριν από την ημερομηνία εφαρμογής του κανονισμού (ΕΚ) αριθ. 273/2004 και του κανονισμού (ΕΚ) αριθ. 111/2005.
Άρθρο 11
1. Υπό την προϋπόθεση ότι δεν θίγονται τα μέτρα που θεσπίζονται σύμφωνα με το άρθρο 10 του κανονισμού (ΕΚ) αριθ. 273/2004, οι αρμόδιες αρχές δύνανται να αναστέλλουν ή να ανακαλούν μια έγκριση όταν:
α)
δεν πληρούνται πλέον οι όροι που καθορίζονται στο άρθρο 5 παράγραφος 1 του παρόντος κανονισμού·
β)
υπάρχουν βάσιμες υπόνοιες ότι οι διαβαθμισμένες ουσίες προορίζονται για την παράνομη παρασκευή ναρκωτικών ή ψυχοτρόπων ουσιών·
γ)
ο κάτοχος της έγκρισης δεν έχει κάνει χρήση της έγκρισης επί τρία χρόνια.
2. Με την επιφύλαξη του άρθρου 5 παράγραφος 2, η παράγραφος 1 του παρόντος άρθρου εφαρμόζεται στις εγκρίσεις που υποβάλλονται δυνάμει του κανονισμού (ΕΚ) αριθ. 111/2005 και υπό την προϋπόθεση ότι δεν θίγονται τα μέτρα που θεσπίζονται βάσει του άρθρου 26 παράγραφος 3 του εν λόγω κανονισμού.
Άρθρο 12
1. Τα άρθρα 5 έως 11 δεν εφαρμόζονται στις ειδικές εγκρίσεις που αναφέρονται στο άρθρο 3 παράγραφος 2 του κανονισμού (ΕΚ) αριθ. 273/2004.
2. Οι δημόσιες αρχές που αναφέρονται στο άρθρο 3 παράγραφοι 2 και 6 του κανονισμού (ΕΚ) αριθ. 273/2004 περιλαμβάνουν τα τελωνεία, την αστυνομία και τα επίσημα εργαστήρια των αρμοδίων αρχών.
Άρθρο 13
Τα φαρμακεία, τα κτηνιατρεία, τα τελωνεία, η αστυνομία, τα επίσημα εργαστήρια των αρμοδίων αρχών και οι ένοπλες δυνάμεις απαλλάσσονται από την υποχρέωση έγκρισης και καταχώρησης, δυνάμει του κανονισμού (ΕΚ) αριθ. 111/2005, μόνο για τη χρήση των προδρόμων ουσιών στο πλαίσιο των επίσημων καθηκόντων τους.
Οι φορείς που αναφέρονται στο πρώτο εδάφιο απαλλάσσονται επίσης από τα ακόλουθα:
α)
την υποχρέωση να προσκομίσουν τα έγγραφα που προβλέπονται στο άρθρο 3 του κανονισμού (ΕΚ) αριθ. 111/2005·
β)
την υποχρέωση να ορίσουν αρμόδιο υπάλληλο σύμφωνα με το άρθρο 3 του παρόντος κανονισμού.
Άρθρο 14
1. Οι επιχειρήσεις, που αναπτύσσουν δραστηριότητες στον τομέα των εξαγωγών των διαβαθμισμένων ουσιών που απαριθμούνται στην κατηγορία 3 του παραρτήματος του κανονισμού (ΕΚ) αριθ. 111/2005, απαλλάσσονται από την υποχρέωση καταχώρησης που αναφέρεται στο άρθρο 7 παράγραφος 1 του εν λόγω κανονισμού, εφόσον οι ποσότητες που αντιστοιχούσαν στις εξαγωγές τους κατά τη διάρκεια του προηγούμενου ημερολογιακού έτους (1η Ιανουαρίου έως 31 Δεκεμβρίου) δεν υπερέβησαν τις ποσότητες που καθορίζονται στο παράρτημα ΙΙ του παρόντος κανονισμού.
Αν υπερβεί τις ποσότητες αυτές εντός του τρέχοντος ημερολογιακού έτους, η επιχείρηση οφείλει να συμμορφωθεί πάραυτα με την υποχρέωση καταχώρησής της.
2. Οι επιχειρήσεις, που αναπτύσσουν δραστηριότητες στον τομέα των εξαγωγών μειγμάτων που περιέχουν τις διαβαθμισμένες ουσίες που απαριθμούνται στην κατηγορία 3 του παραρτήματος του κανονισμού (ΕΚ) αριθ. 111/2005, απαλλάσσονται από την υποχρέωση καταχώρησης που αναφέρεται στο άρθρο 7 παράγραφος 1 του εν λόγω κανονισμού, εφόσον η ποσότητα της διαβαθμισμένης ουσίας που περιέχεται στα μείγματα δεν υπερέβη, κατά τη διάρκεια του προηγούμενου ημερολογιακού έτους, τις ποσότητες που καθορίζονται στο παράρτημα ΙΙ του παρόντος κανονισμού.
Αν υπερβεί τις ποσότητες αυτές εντός του τρέχοντος ημερολογιακού έτους, η επιχείρηση οφείλει να συμμορφωθεί πάραυτα με την υποχρέωση καταχώρησής της.
Άρθρο 15
Για τους σκοπούς του άρθρου 6 του κανονισμού (ΕΚ) αριθ. 273/2004, οι πελάτες ενημερώνουν τους προμηθευτές τους για το αν το εν λόγω άρθρο εφαρμόζεται σ' αυτούς.
Άρθρο 16
Σε περίπτωση που, δυνάμει του άρθρου 8 παράγραφος 1 του κανονισμού (ΕΚ) αριθ. 111/2005, οι αρμόδιες αρχές ζητήσουν από την επιχείρηση να αποδείξει τους νόμιμους σκοπούς της συναλλαγής, η επιχείρηση οφείλει, χρησιμοποιώντας το υπόδειγμα του παραρτήματος ΙΙΙ του παρόντος κανονισμού, να προσκομίσει γραπτή δήλωση που να διαβεβαιώνει τις αρμόδιες αρχές ότι η αποστολή έγινε από τη χώρα εξαγωγής σύμφωνα με τις ισχύουσες εθνικές διατάξεις, οι οποίες έχουν θεσπιστεί δυνάμει του άρθρου 12 της σύμβασης των Ηνωμένων Εθνών κατά της παράνομης διακίνησης ναρκωτικών και ψυχοτρόπων ουσιών (εφεξής καλούμενη «σύμβαση των Ηνωμένων Εθνών»).
Ωστόσο, η επιχείρηση δύναται να προσκομίσει και την άδεια εισαγωγής που αναφέρεται στο άρθρο 20 του κανονισμού (ΕΚ) αριθ. 111/2005 ή τη δήλωση πελάτη που αναφέρεται στο άρθρο 4 του κανονισμού (ΕΚ) αριθ. 273/2004.
ΚΕΦΑΛΑΙΟ IV
ΠΑΡΟΧΗ ΠΛΗΡΟΦΟΡΙΩΝ
Άρθρο 17
Για τους σκοπούς του άρθρου 8 παράγραφος 2 του κανονισμού (ΕΚ) αριθ. 273/2004, οι επιχειρήσεις οφείλουν να ενημερώνουν συνοπτικά τις αρμόδιες αρχές για τις ποσότητες διαβαθμισμένων ουσιών που χρησιμοποιήθηκαν ή παραδόθηκαν και, σε περίπτωση παράδοσης, για την ποσότητα που παραδόθηκε σε κάθε τρίτον.
Το πρώτο εδάφιο εφαρμόζεται στις διαβαθμισμένες ουσίες της κατηγορίας 3, μόνο κατόπιν αιτήσεως των αρμοδίων αρχών.
Άρθρο 18
1. Για τους σκοπούς του άρθρου 9 παράγραφος 2 του κανονισμού (ΕΚ) αριθ. 111/2005, οι επιχειρήσεις που είναι κάτοχοι έγκρισης ή καταχώρησης οφείλουν να ενημερώνουν τις αρμόδιες αρχές σχετικά με τα ακόλουθα:
α)
όλες τις εξαγωγές διαβαθμισμένων ουσιών που υπόκεινται σε άδεια εξαγωγής·
β)
όλες τις εισαγωγές διαβαθμισμένων ουσιών της κατηγορίας 1 που απαιτούν άδεια εισαγωγής, ή όλες τις περιπτώσεις στις οποίες οι διαβαθμισμένες ουσίες της κατηγορίας 2 εισέρχονται σε ελεύθερη ζώνη ελέγχου τύπου ΙΙ, υπόκεινται σε καθεστώς αναστολής διαφορετικό της διαμετακόμισης, ή τίθενται σε ελεύθερη κυκλοφορία·
γ)
όλες τις δραστηριότητες μεσαζόντων που αφορούν διαβαθμισμένες ουσίες των κατηγοριών 1 και 2.
2. Οι πληροφορίες που αναφέρονται στην παράγραφο 1 στοιχείο α) πρέπει να περιέχουν, ανάλογα με την περίπτωση, αναφορά στις χώρες προορισμού, τις εξαγόμενες ποσότητες και τους αριθμούς που φέρουν οι άδειες εξαγωγής.
3. Οι πληροφορίες που αναφέρονται στην παράγραφο 1 στοιχείο β) πρέπει να περιέχουν, ανάλογα με την περίπτωση, αναφορά στην τρίτη χώρα εξαγωγής και τον αριθμό που φέρουν οι άδειες εισαγωγής.
4. Οι πληροφορίες που αναφέρονται στην παράγραφο 1 στοιχείο γ) πρέπει να περιέχουν, ανάλογα με την περίπτωση, αναφορά στις τρίτες χώρες που εμπλέκονται στις συγκεκριμένες δραστηριότητες μεσαζόντων καθώς και για την άδεια εξαγωγής ή εισαγωγής. Οι επιχειρήσεις παρέχουν περαιτέρω πληροφορίες κατόπιν αιτήσεως των αρμοδίων αρχών.
Άρθρο 19
Οι πληροφορίες, που αναφέρονται στο άρθρο 17 και στο άρθρο 18, παρέχονται μία φορά ετησίως και πριν από τις 15 Φεβρουαρίου.
Σε περίπτωση που δεν έχει πραγματοποιηθεί καμία πράξη, η επιχείρηση ενημερώνει επίσης τις αρμόδιες αρχές.
Οι πληροφορίες θεωρούνται εμπορικές πληροφορίες εμπιστευτικού χαρακτήρα.
ΚΕΦΑΛΑΙΟ V
ΓΝΩΣΤΟΠΟΙΗΣΗ ΠΡΙΝ ΑΠΟ ΤΗΝ ΕΞΑΓΩΓΗ
Άρθρο 20
Οι κατάλογοι που αναφέρονται στο άρθρο 11 παράγραφος 1 του κανονισμού (ΕΚ) αριθ. 111/2005 πρέπει να περιλαμβάνουν τουλάχιστον:
α)
τις χώρες με τις οποίες η Κοινότητα έχει συνάψει ειδική συμφωνία για τις πρόδρομες ουσίες των ναρκωτικών·
β)
τις τρίτες χώρες που έχουν ζητήσει γνωστοποίηση πριν από την εξαγωγή, σύμφωνα με το άρθρο 12 παράγραφος 10 της σύμβασης των Ηνωμένων Εθνών.
Οι κατάλογοι αυτοί περιλαμβάνονται στο παράρτημα IV.
Άρθρο 21
1. Στην περίπτωση των εξαγωγών για τις οποίες χορηγείται άδεια με απλουστευμένη διαδικασία, σύμφωνα με το άρθρο 19 του κανονισμού (ΕΚ) αριθ. 111/2005 και στα άρθρα 25, 26 και 27 του παρόντος κανονισμού, οι αρμόδιες αρχές μπορούν να στείλουν γνωστοποίηση σε απλουστευμένη μορφή πριν από την εξαγωγή, η οποία καλύπτει διάφορες πράξεις εξαγωγής που διενεργούνται εντός μιας συγκεκριμένης χρονικής περιόδου διάρκειας έξι ή δώδεκα μηνών.
2. Οι αρμόδιες αρχές παρέχουν τις πληροφορίες που διευκρινίζονται στο άρθρο 13 παράγραφος 1 του κανονισμού (ΕΚ) αριθ. 111/2005 και αναφέρουν στις αρμόδιες αρχές της τρίτης χώρας προορισμού ότι η γνωστοποίηση πριν από την εξαγωγή καλύπτει διάφορες πράξεις εξαγωγής που διενεργούνται εντός συγκεκριμένης χρονικής περιόδου διάρκειας έξι ή δώδεκα μηνών.
3. Οι αρμόδιες αρχές αποστέλλουν γνωστοποίηση πριν από την εξαγωγή στη χώρα προορισμού μέσω του εντύπου της «πολυμερούς κοινοποίησης χημικών ουσιών» που περιέχει το παράρτημα V.
ΚΕΦΑΛΑΙΟ VI
ΑΔΕΙΑ ΕΞΑΓΩΓΗΣ/ΕΙΣΑΓΩΓΗΣ
Άρθρο 22
Οι χώρες προορισμού των εξαγωγών διαβαθμισμένων ουσιών της κατηγορίας 3, οι οποίες απαιτούν άδεια εξαγωγής, περιλαμβάνονται στο παράρτημα IV.
Άρθρο 23
1. Για τις άδειες εξαγωγής και εισαγωγής πρέπει να χρησιμοποιούνται τα έντυπα που περιλαμβάνονται στο παράρτημα VI και στο παράρτημα VII, αντιστοίχως. Η διάταξη των εντύπων είναι δεσμευτική.
Η άδεια εξαγωγής ή εισαγωγής μπορεί επίσης να χορηγηθεί με ηλεκτρονικά μέσα. Στην περίπτωση αυτή, τα κράτη μέλη μπορούν να προσαρμόσουν ανάλογα τη θέση που αφορά τον αριθμό άδειας.
2. Η άδεια εξαγωγής καταρτίζεται σε τέσσερα αντίτυπα με αρίθμηση από το 1 έως το 4.
Το αντίτυπο αριθ. 1 φυλάσσεται από την εκδίδουσα την άδεια αρχή.
Τα αντίτυπα αριθ. 2 και 3 συνοδεύουν τις διαβαθμισμένες ουσίες και πρέπει να επιδεικνύονται στο τελωνείο όπου κατατίθεται η διασάφηση εξαγωγής και, εν συνεχεία, στις αρμόδιες αρχές του σημείου εξόδου από το τελωνειακό έδαφος της Κοινότητας. Οι αρμόδιες αρχές του σημείου εξόδου επιστρέφουν το αντίτυπο αριθ. 2 στην εκδίδουσα αρχή. Το αντίτυπο αριθ. 3 συνοδεύει τις διαβαθμισμένες ουσίες μέχρι την αρμόδια αρχή της χώρας εισαγωγής.
Το αντίτυπο αριθ. 4 φυλάσσεται από τον εξαγωγέα.
3. Η άδεια εισαγωγής καταρτίζεται σε τέσσερα αντίτυπα, αριθμημένα από το 1 έως το 4.
Το αντίτυπο αριθ. 1 φυλάσσεται από την εκδίδουσα την άδεια αρχή.
Το αντίτυπο αριθ. 2 αποστέλλεται από την εκδίδουσα αρχή στην αρμόδια αρχή της χώρας εξαγωγής.
Το αντίτυπο αριθ. 3 συνοδεύει τις διαβαθμισμένες ουσίες από το σημείο εισόδου στο τελωνειακό έδαφος της Κοινότητας μέχρι τις εγκαταστάσεις της επιχείρησης του εισαγωγέα, ο οποίος αποστέλλει το αντίτυπο αυτό στην εκδίδουσα αρχή.
Το αντίτυπο αριθ. 4 φυλάσσεται από τον εισαγωγέα.
4. Η άδεια εισαγωγής ή εξαγωγής χορηγείται για δύο το πολύ διαβαθμισμένες ουσίες.
Άρθρο 24
1. Τα έντυπα της άδειας πρέπει να εκτυπώνονται σε μία ή περισσότερες από τις επίσημες γλώσσες της Κοινότητας.
2. Τα έντυπα πρέπει να είναι σχήματος A4. Φέρουν έντυπη κυματοειδή διάταξη γραμμών, η οποία καθιστά ορατή κάθε παραποίηση με μηχανικά ή χημικά μέσα.
3. Τα κράτη μέλη μπορούν να αναλαμβάνουν τα ίδια την εκτύπωση των εντύπων αδειών ή να την αναθέτουν σε τυπογραφεία που έχουν εγκρίνει. Στην τελευταία αυτή περίπτωση, κάθε άδεια πρέπει να περιλαμβάνει ένδειξη της έγκρισης αυτής. Επιπλέον, κάθε άδεια πρέπει να φέρει το όνομα και τη διεύθυνση του τυπογραφείου ή σήμα που επιτρέπει τη διαπίστωση της ταυτότητάς του.
Άρθρο 25
Κατόπιν αιτήσεως της ενδιαφερόμενης επιχείρησης, η αρμόδια αρχή μπορεί να χορηγεί άδεια εξαγωγής με απλουστευμένη διαδικασία, όπως αναφέρεται στο άρθρο 19 του κανονισμού (ΕΚ) αριθ. 111/2005, στις περιπτώσεις συχνών εξαγωγών μιας συγκεκριμένης διαβαθμισμένης ουσίας της κατηγορίας 3, στις οποίες συμμετέχουν ο ίδιος εγκατεστημένος στην Κοινότητα εξαγωγέας και ο ίδιος εισαγωγέας στην ίδια τρίτη χώρα προορισμού, για μια συγκεκριμένη χρονική περίοδο διάρκειας έξι ή δώδεκα μηνών.
Η εν λόγω άδεια εξαγωγής μπορεί να χορηγηθεί με απλουστευμένη διαδικασία μόνο στις ακόλουθες περιπτώσεις:
α)
όταν, κατά τις προηγούμενες εξαγωγές, η επιχείρηση έχει αποδείξει ότι είναι σε θέση να εκπληρώνει όλες τις υποχρεώσεις της σε σχέση με τις συγκεκριμένες εξαγωγές και δεν έχει παραβιάσει την ισχύουσα νομοθεσία·
β)
όταν η αρμόδια αρχή διαθέτει επαρκή στοιχεία που αποδεικνύουν τους νόμιμους σκοπούς των εν λόγω πράξεων εξαγωγής.
Άρθρο 26
1. Η αίτηση για τη χορήγηση απλουστευμένης άδειας εξαγωγής, που αναφέρεται στο άρθρο 25, πρέπει να περιέχει τουλάχιστον τις ακόλουθες πληροφορίες:
α)
το όνομα και τη διεύθυνση του εξαγωγέα, του εισαγωγέα της τρίτης χώρας καθώς και του τελικού αποδέκτη·
β)
την ονομασία της διαβαθμισμένης ουσίας, όπως αυτή αναφέρεται στο παράρτημα του κανονισμού (ΕΚ) αριθ. 111/2005, ή, σε περίπτωση μείγματος ή φυσικού προϊόντος, την ονομασία του καθώς και τον κωδικό ΣΟ και την ονομασία τυχόν διαβαθμισμένων ουσιών, όπως αναφέρονται στο παράρτημα του κανονισμού (ΕΚ) αριθ. 111/2005, που περιέχονται στο μείγμα ή στο φυσικό προϊόν·
γ)
τη μέγιστη ποσότητα διαβαθμισμένης ουσίας που προορίζεται για εξαγωγή·
δ)
τη συγκεκριμένη χρονική περίοδο εντός της οποίας προβλέπονται οι πράξεις εξαγωγής.
2. Η αρμόδια αρχή αποφασίζει σχετικά με την αίτηση χορήγησης άδειας εξαγωγής με απλουστευμένη διαδικασία, εντός 15 εργάσιμων ημερών από την ημερομηνία κατά την οποία λαμβάνει τις απαιτούμενες πληροφορίες.
Άρθρο 27
1. Για τη χορήγηση άδειας εξαγωγής με απλουστευμένη διαδικασία χρησιμοποιούνται τα αντίτυπα αριθ. 1, 2 και 4 του εντύπου που περιλαμβάνεται στο παράρτημα VI.
Το αντίτυπο αριθ. 1 φυλάσσεται από την εκδίδουσα την άδεια αρχή.
Τα αντίτυπα αριθ. 2 και 4 φυλάσσονται από τον εξαγωγέα.
Ο εξαγωγέας αναφέρει λεπτομερή στοιχεία για κάθε πράξη εξαγωγής στο πίσω μέρος του αντιτύπου αριθ. 2, και ιδίως την ποσότητα της διαβαθμισμένης ουσίας κάθε πράξης εξαγωγής καθώς και την εναπομένουσα ποσότητα. Το αντίτυπο αριθ. 2 προσκομίζεται στο τελωνείο τη στιγμή υποβολής της τελωνειακής διασάφησης. Το τελωνείο επιβεβαιώνει τα λεπτομερή αυτά στοιχεία και επιστρέφει το αντίτυπο στον εξαγωγέα.
2. Η επιχείρηση αναγράφει στην τελωνειακή διασάφηση, για κάθε πράξη εξαγωγής, τον αριθμό της άδειας καθώς και τη μνεία «απλουστευμένη διαδικασία άδειας εξαγωγής».
Αν το τελωνείο εξόδου δεν βρίσκεται σε σημείο εξόδου από το τελωνειακό έδαφος της Κοινότητας, οι πληροφορίες που αναφέρονται στο πρώτο εδάφιο αναγράφονται στα έγγραφα που συνοδεύουν το εξαγόμενο φορτίο.
3. Ο εξαγωγέας επιστρέφει το αντίτυπο αριθ. 2 στην εκδίδουσα αρχή, εντός δέκα το πολύ εργάσιμων ημερών από την ημερομηνία λήξης της περιόδου ισχύος της άδειας εξαγωγής που χορηγήθηκε με απλουστευμένη διαδικασία.
ΚΕΦΑΛΑΙΟ VII
ΤΕΛΙΚΕΣ ΔΙΑΤΑΞΕΙΣ
Άρθρο 28
1. Κάθε κράτος μέλος θεσπίζει όλα τα αναγκαία μέτρα, ώστε οι αρμόδιες αρχές να μπορούν να ασκούν τα καθήκοντά τους όσον αφορά τον έλεγχο και την παρακολούθηση, συμπεριλαμβανομένων των επιθεωρήσεων για την εξέταση της καταλληλότητας των εγκαταστάσεων της επιχείρησης.
2. Τα κράτη μέλη διασφαλίζουν την ανταλλαγή των πληροφοριών μεταξύ όλων των αρμόδιων αρχών.
Άρθρο 29
1. Εντός του μηνός που έπεται κάθε τριμήνου, κάθε κράτος μέλος αποστέλλει στην Επιτροπή κατάλογο με πληροφορίες για τις περιπτώσεις στις οποίες είτε ανεστάλη η χορήγηση άδειας παραλαβής των διαβαθμισμένων ουσιών είτε αποφασίστηκε η δέσμευσή τους.
Οι πληροφορίες αυτές πρέπει να περιλαμβάνουν τα ακόλουθα:
α)
την ονομασία των διαβαθμισμένων ουσιών, καθώς και την καταγωγή, την προέλευση και τον προορισμό τους, εφόσον αυτά είναι γνωστά·
β)
την ποσότητα των διαβαθμισμένων ουσιών, τον τελωνειακό χαρακτηρισμό τους και τα μεταφορικά μέσα που χρησιμοποιήθηκαν.
2. Στο τέλος κάθε ημερολογιακού έτους, η Επιτροπή κοινοποιεί σε όλα τα κράτη μέλη τις πληροφορίες που έλαβε δυνάμει της παραγράφου 1.
Άρθρο 30
Καταργείται ο κανονισμός (ΕΟΚ) αριθ. 3769/92 από τις 18 Αυγούστου 2005.
Κάθε αναφορά στον καταργηθέντα κανονισμό θεωρείται ως αναφορά στον παρόντα κανονισμό.
Άρθρο 31
Οι αρμόδιες αρχές ανακαλούν, το αργότερο μέχρι τις 31 Δεκεμβρίου 2005, όλες τις γενικές μεμονωμένες άδειες εξαγωγής που χορηγήθηκαν δυνάμει του άρθρου 5 παράγραφος 3 και του άρθρου 5α παράγραφος 3 του κανονισμού (ΕΟΚ) αριθ. 3677/90. Ωστόσο, η ανάκληση αυτή δεν αφορά τις διαβαθμισμένες ουσίες που δηλώθηκαν για εξαγωγή πριν από την 1η Ιανουαρίου 2006.
Άρθρο 32
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 18 Αυγούστου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 2005.

Labels: 11
5
0
3
12